google/wiki40b huggingface dataset:
Mohmandistriktet

Mohmand (pashto: د مومندو قبايلي سيمه; urdu: مہمند ایجنسی) er et distrikt i Khyber Pakhtunkhwa, Pakistan. Fra 1951 var det et av Pakistans føderalt administrerte stammeområder (FATA). Gjennom innlemmingen av FATA i Khyber Pakhtunkhwa den 31. mai 2018, ble det et distrikt.  Mohmand grenser mot Bajaurdistriktet i nord, Khyberdistriktet i sør, distriktene Malakand og Charsadda i øst og distriktet Peshawer i sørøst.
Bembidion tibiale

Utbredelse

Bembidion tibiale finnes i nesten hele Europa, østover til Aserbajdsjan og Armenia i Asia. Den er også registrert fra Norge.

Utseende

Bembidion tibiale er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten er like hverandre og er vanskelige å artsbestemme.

Levevis

Bembidion tibiale tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Humanitær intervensjon

Definisjon

«Militær intervensjon (bruk av militær makt) i en annen stat uten myndighetenes samtykke med målet om å forhindre utbredt lidelse eller død blant befolkningen» (Annika Hansen, 2005).

Kriterier for militær intervensjon

Kommisjonen bak R2P skisserer seks kriterier som bør legges til grunn for militær intervensjon:
1. Rettferdig sak: Militær intervensjon kan bare rettferdiggjøres etter at det er gjort alvorlig og ubotelig skade på mennesker, eller det må være umiddelbart sannsynlig at dette vil skje. Følgende eksempler gis: Omfattende tap av menneskeliv, som enten er et resultat av bevisst statshandling, statlig forsømmelse eller manglende evne til å handle. Det kan også være riktig
med militær inngripen ved statssammenbrudd eller omfattende etnisk rensing ved drap, tvangsforvisning, terrorhandlinger eller voldtekt.
2. Rett intervensjon/edelt motiv: Hovedhensikten med intervensjon må være å stoppe eller avverge menneskelig lidelse – uansett hvilke andre motiver som intervenerende stater måtte ha.
3. Siste utvei: Militær intervensjon kan bare skje etter at enhver ikke-militær mulighet for å løse krisen fredelig er blitt forsøkt.
4. Forholdsmessige midler: Omfang, varighet og intensitet i en militær intervensjon bør være minst mulig for å sikre målet om å beskytte mennesker.
5. Gode utsikter: Det må være en rimelig mulighet for å lykkes med å stoppe eller avverge lidelsene som har rettferdiggjort intervensjon. Det må være sannsynlig at en internasjonal inngripen ikke gjør vondt verre.
6. Rett myndighet: FNs sikkerhetsråd er det mest passende organ til å autorisere militær intervensjon for å beskytte mennesker.
Steinsettingen på Bilden

Steinsettingen på Bilden er en rund steinsetting på gården Bilden, Tingelstad sogn, Gran kommune, Oppland, ca. 1,5 km nord for Tingelstad gamle kirke. Steinsettingen består av åtte perifere blokker og en midtstein. Steinene i periferien står nøyaktig etter kompassets åtte hovedstreker. De fleste blokkene står med flatsiden inn mot midten. Steinenes høyde varierer mellom 0,85 og 1,5 m. Midtsteinen kalles «Kongssteinen» og er 1,10 m høy. Ringen er inntil 14,7 m i diameter.
Xin (Xinyang)

Xin (kinesisk: 新县; pinyin: Xīn Xiàn) er et fylke i provinsen Henan i Folkerepublikken Kina. Det ligger under byprefekturet Xinyang.
Fylket hadde 330 696 innbyggere i 1999.

Kulturminner

To gamle kommunistiske militære hovedkvarterer fra den kinesiske borgerkrig (E-Yu-Wan geming genjudi jiudi, 鄂豫皖革命根据地旧址 – for Hubei-Henan-Anhui-fronten) og hovedkvarteret for den 25. armé av Den kinesiske røde armé for bøndene og arbeiderne (Zhongguo gong-nong hongjun di-ershiwu jun silingbu jiuzhi, 中国工农红军第二十五军司令部旧址) fra 1933 er blitt oppført på Folkerepublikken Kinas liste over kulturminner. De er besøksmål for såkalt rød turisme.
Petrothrincidae

Utseende

Små vårfluer, forvingens lengde 4–5 mm. Maksillarpalpene er fem-leddet hos begge kjønn.

Levevis

Lite er kjent om biologien til disse vårfluene, som tilsynelatende er ganske sjeldne. Larvene lever trolig i rennende vann, siden de fleste voksne eksemplarer er funnet nær elver og bekker. Mange av artene er funnet i regnskog eller andre tropiske skoger, andre i fjellområder.

Utbredelse

Familien er bare utbredt i Sør-Afrika (slekten Petrothrincus) og på Madagaskar (artene her ble tidligere regnet til slekten Gyrocarisa).
Calisto (sommerfugl)

Utseende

Middelsstore, brune sommerfugler med øyeflekker på vingene. Slekten ligner mye på mange andre Satyrini.

Utbredelse

Denne slekten finnes hovedsakelig på De store Antiller, der den har hatt en radiasjon og er representert med over 40 arter. Særlig mange er det på Hispaniola.
Det er også noen få arter i Mellom-Amerika og det nordlige Sør-Amerika,
Thorolf Vogt

Bakgrunn

Han var født i Vang (Hedmark), sønn av Johan Herman Lie Vogt (1858–1932) og Martha Johanne Abigael Kinck.  Faren var professor i metallurgi i Oslo da Thorolf ble født, senere professor i geologi og mineralogi ved det nystartede NTH fra 1911 til 1929.  Broren Fredrik Vogt (1892–1970) var generaldirektør for Norges vassdrags- og elektrisitetsvesen, tidligere professor i mekanikk og rektor ved NTH i 1930- og 40-årene.  Enda yngre brødre var tvillingene Johan Vogt (1900–91) som ble samfunnsøkonom og i 1957 professor i Oslo og kommunisten Jørgen Vogt (1900–72).
Etter oppvekst i Kristiania og examen artium 1906, studerte Thorolf ved Det Kongelige Frederiks Universitet i Kristiania og dro på tur til universitetene i både Wien og Göttingen.

Karriere

I 1909 fikk han jobb som assistent hos Norges geologiske undersøkelse der han fra 1914 til 1929 hadde stillingen som statsgeolog.  Fra 1915 til 1923 var han universitetsstipendiat på samme tid, noe som i 1928 resulterte i en doktorgrad på avhandlingen «Sulitjelmafeltets geologi og petrografi».  Han hadde da ledet ekspedisjoner til Svalbard i 1925 og i 1928. 
I 1929 ble han tilsatt som professor ved Norges tekniske høgskole i Trondheim, en stillingen faren Johan Herman Lie Vogt nettopp hadde forlatt. Thorolf ble også innvalgt i Det Norske Videnskaps-Akademi dette året (1929), der han fra 1946 og 1950 var visepreses og preses.  I 1931 ble det ny ekspedisjon, denne gang til det sydøstlige Grønland. I 1936 innvalgtes han i Det Kongelige Norske Videnskabers Selskap som ligger i Trondheim.  Han hadde i tiden etter 1931 utgitt omkring femti vitenskapelige artikler. I 1950 ble han foreign member of The Geological Society of London, og i 1952 ga NTH ham en belønning.
Thorolf giftet seg i 1948 med Ingeborg Mykleby Kamsvaag (1907–52).
René Viviani

Liv og virke

Viviani ble født i Algerie og var barn av italienske immigranter der. Hans parlamentskarriere begynte i 1893, da han ble deputert fra det femte valgdistrikt i Paris. Han forble deputert frem til han tapte gjenvalg i 1902, men fire år senere ble han gjenvalgt som deputert for samme distrikt. Fra 1910 til 1922 representerte han Creuse.
Fra ung alder hadde han knyttet seg til sosialistpartiet, og ble etter kort tid en av dets mest briljante talere og fremste leder. Han var i 1904 med på å grunnlegge avisen L'Humanité sammen Jean Jaurès, tidligere arbeidsminister.
Da partiet ble reorganisert i 1904 og ble det forente sosialistiske parti, ble Viviani, likesom sosialisten Aristide Briand, stående utenfor. Han kalte seg i det følgende uavhengig sosialist, og var fra 1906 med i flere regjeringer.  
I 1906 ble han medlem i Georges Clemenceaus kabinett.
Han var minister for nasjonal utdannelse i Gaston Doumergues regjering. Våren 1914 ble det valgt et usedvanlig radikalt kabinett, og i lengre tid syntes det som om de ikke skulle klare å samle seg om hvem som skulle bli statsminister. Så falt valget til slutt på Viviani, med 370 stemmer mot 137. Hovedsakene den gang var videreføringen av loven om treårig militærtjeneste i hæren, og dessuten å ta opp et lån på 1.800.000.000 francs for militære forberedelser. Viviani støttet begge tiltak. 
Han var fra 14. juni 1914 til 27. oktober 1915 regjeringssjef (Président du Conseil) under president Raymond Poincaré. Første verdenskrig brøt ut i Vivianis tid som regjeringsjef. 
Han rolle før krigsutbruddet og i de første krigsmånedene blekner sammenlignet med den dominerende franske politiske skikkelse, president Poincaré. Få dager før Tysklands krigserklæring mot Frankrike den 3. august 1914 befant de seg begge to på statsbesøk i St. Petersburg. Slik var den franske utøvende makts ledere – Viviani var på dette tidspunktet også utenriksminister – under Julikrisens avgjørende dager i utenlandsreise. I august 1914 reorganiserte han sitt kabinett slik at det var bedre tilpasset krigstilstanden. I de første krigsmånedene forsøkte han ved et diplomatisk initiativ å få ententens allierte i Det fjerne østen Japan, til å yte militær støtte i Europa, men uten fremgang.
Han ble avløst av Aristide Briand som statsminister. Selv forble han medlem i de påfølgende regjeringer, som justisminister (1915/16) og kombinert justisminister og undervisningsminister (Briands 6. regjering 1916/17) og så justisminister (1917).
Han ble sendt på oppdrag til Russland i (1916), og så til USA i 1917 sammen med Joffre, for å bevege landet til å gå med i krigen.
Han ble skjøvet til siden av Clemenceau i november 1917, og var da også temmelig nedbrutt etter at hans svigersønn ble drept ved fronten.
Fra 1920 til 1921 var han fransk representant til Folkeforbundet. I 1921 ledsaget han Briand til flåtekonferansen i Washington.
Den 15. oktober 1922 ble Viviani valgt til senator for Creuse.
Hans kone Isabelles død i februar 1923 gikk tungt inn på ham. Han ble selv slagrammet mens han holdt en tale den 8. juni 1923, og var lammet frem til sin død 6. september 1925.
Haas F1 Team

Forberedelser (2015)

Haas var den første konstruktøren til å søke om en plass i F1 siden det mislykkede US F1-prosjektet i 2010, og er det første amerikanske teamet siden Haas Lola i 1985 og 1986. Haas Lola-teamet var eid av den tidligere McLaren-sjefen Teddy Mayer og Carl Haas, som ikke har noen slektsforbindelse til Gene Haas.
Etter kollapsen til Marussia F1 i 2014 og auksjoneringen av deres aktiva kjøpte Haas teamets hovedkvarter i Banbury som sekundær base for sine operasjoner.
Ettersom de ikke var underlagt noen restriksjoner før de startet en offisiell sesong kunne Haas foreta en gjennomkjøring av bilen i desember 2015, før den offisielle testingen før sesongen startet i Barcelona tidlig i 2016. Haas hyrte den italienske produsenten Dallara til å bygge sitt chassis, og motorenheten ble levert av Ferrari. Günther Steiner, tidligere teknisk direktør for Jaguar og Red Bull Racing er teamsjef for Haas. Haas kunngjorde 8. januar 2016 at deres nye bil hadde passert de obligatoriske krasjtestene.
29. september 2015 kunngjorde Haas at Romain Grosjean skulle være en av deres førere for 2016, og 30. oktober 2015, under løpshelgen for Mexicos Grand Prix, ble det offisielt kunngjort at Ferraris testfører Esteban Gutiérrez skulle kjøre den andre bilen.

Debut (2016)

I sitt første løp, Australias Grand Prix 2016, kom Grosjean på sjetteplass og scoret åtte poeng for teamet, som ble den første amerikanske konstruktøren til å ta poeng i sitt første løp, og den første konstuktøren overhodet siden Toyota tok poeng i sitt første løp i 2002. Hans teamkollega Gutiérrez havnet i en krasj som sendte han ut av løpet, ødela bilen til tidligere verdensmester Fernando Alonso i McLaren, og gjorde at løpet ble midlertidig rødflagget.
Australian Open 2018

Australian Open 2018 var en tennisturnering som ble spilt utendørs på hardcourt. Den var den 106. utgaven av Australian Open og var den første Grand Slam-turneringen i 2018. Den ble spilt i Melbourne Park i Melbourne i Victoria i Australia i perioden 15. til 28. januar 2018.
For første gang siden 2001 i Grand Slam-sammenheng var en nordmann kvalifisert til hovedturneringen, etter at Casper Ruud vant sin kvalifisering. Han røk ut i andre runde.
Roger Federer vant herrenes singel, mens danske Caroline Wozniacki vant kvinnenes singelturnering.
Stortingsvalget 1894

Valgordning

I hvert prestegjeld hadde sognepresten ansvar for å holde valgting som utpekte valgmenn. Valgmennene møttes til valgmannsting. På landet hadde hvert av de atten amtene valgmannsting, og utpekte 2-5 av 75 stortingsrepresentanter. Kjøpstedenes valgmannsting utpekte én, to eller fire av 39 stortingsrepresentanter.
Menn over 25 år med eiendom eller inntekt av en viss størrelse var kvalifisert for stemmerett. For å være stemmeberettiget måtte de i tillegg avlegge ed til grunnloven ved innføring i manntall. Allmenn stemmerett for menn innført i 1898. Kvinner hadde ikke stemmerett. 225 419 menn var stemmerettskvalifisert. 184 124 var stemmeberettiget. Av disse stemte 165 999.
Valgtingene ble holdt i perioden 11. august - 23. november 1894. 429 valgting i landdistriktene utpekte totalt 1 610 valgmenn. 39 valgting i byene utpekte totalt 921 valgmenn. Valgmannstingene ble holdt i perioden 27. august - 28. november 1894. Valgene i Sigdal, Eiker og Stavanger ble avvist. Nytt valgting ble holdt i Stavanger 1. mars 1895 og i de to Buskerud-prestegjeldene 11. mars 1895. Nytt valgmannting ble holdt i Stavanger og Haugesund kjøpsteder 6. mars 1895 og i Buskerud amt 16. mars 1895. Det 44. ordentlige storting ble konstituert 1. februar 1895.
Empire of Dark Salvation

Empire of Dark Salvation er et musikkalbum med Gothminister, utgitt i 2005.
Tights

Tights kommer av engelsk tight (trang), og er et låneord som beskriver tettsittende, elastiske bukser i et tynt stoff. Opprinnelig var begrepet tights brukt for kvinners strømpebukser som dekket kroppen fra midje til føtter, men det er senere utvidet til å dekke flere typer tettsittende bukser. Moderne tights kan være av ulike typer tekstiler og kommer i mange farger og mønstre i ulike lengder.
Som fritidsplagg er tights vanligst blant kvinner, og kan kombineres med skjørt og korte kjoler som et alternativ til strømpebukse. I forbindelse med trening og sport brukes plagget mer uavhengig av kjønn.

Strømpebukser

Bruken av tettsittende strømpebukser går flere hundre år tilbake i tid. Da ble de brukt av menn helst i forbindelse med teater og dans, men også som praktiske ridebukser. I moderne tid er strømpebukser vesentlig brukt av kvinner, ofte i stoffet nylon. Det er også brukt noe tykkere varianter av stømpebukser for menn og barn. Disse er gjerne av ull eller bomull.
Forskjellen på nylonstrømper og det som kommer under begrepet tights ligger i tykkelsen på trådene brukt i stoffet og at strømpebukse slik vi kjenner den i forhold til tighs, har heldekkende fot. Tights kan i Norge også betraktes som etterkommeren av stilongs.

Sportstights

Innen sport ble tights oppdaget som egnet konkurransetøy på grunn av sin elastiske utforming og lave luftmotstand. Ulike varianter av spandex, eller elastane er vanligst i sportstights, og Lycra er et ledende merke.
Tights er brukt i en rekke idretter, like vanlig av menn som kvinner og er allment oppfattet som et unisex klesplagg. Idrettene friidrett og sykkel er vanlige idrettseksempler, men det er blitt vanligere at også basketballspillere og fotballspillere bruker tights under shortsene for å forebygge gnagsår mellom lårene.
Simeiz-observatoriet

Simeiz-observatoriet (også skrevet «Simeis» og «Simeïs») var et astronomisk observatorium fram til midten av 1950-tallet. Det ligger i 360 meters høyde, på Kosjkafjellet ved byen Simeiz på Krim i Ukraina. Det er i dag en del av Krim-observatoriet, og brukes til laser-baserte studier av satellittbaner.
Simeiz-observatoriet ble opprettet av den velstående amatørastronomen M. Maltsov, som i 1900 bygget et tårn til en refraktor på sin eiendom ved Simeiz, og i 1906 et tårn med kuppel for en Zeiss dobbel-astrograf. Begge tårnene er bevart og er fremdeles i bruk. I 1908 ga Maltsov observatoriet som gave til Pulkovo-observatoriet.  
Fra Simeiz-observatoriet ble det i alt oppdaget 149 asteroider, de fleste mellom 1913 og 1938 av astronomene Grigorij Neujmin og Sergej Beljavskij. Simeiz-observatoriet er kjent for forskning på interstellart rom og områder hvor stjerner dannes, oppdagelse av stjerners rotasjon, opprettelse av stjernekataloger og studier av stjerners kjemiske sammensetning.
X-rated

X-rated er en amerikansk betegnelse for å gradere spillefilmer etter innholdet for bestemte aldersgrupper. X-rated er den strengeste graderingen og betyr kun for voksne. I Norge var det et annet graderingssystem som lignet: Filmsensuren hvor alle filmer og videoer som skulle vises offentlig i Norge, måtte forhåndskontrolleres og godkjennes. Den norske betegnelsen for X-rated er «voksenfilm» og voksne defineres fra 16 år og oppover. I USA menes voksne fra 18 år og oppover.

Kun for voksne

I USA betydde X-rated opprinnelig en film som hadde et innhold som ikke var egnet for mindreårige som ekstrem vold eller eksplisitt sex, og var således kun for voksne. Alle filmer må godkjennes av Motion Picture Association of America (MPAA), og deres system for å gradere filmer begynte den 1. november 1968. Ordningen er frivillig, og betegnelsen er ikke opphavsrettslig beskyttet, og et selskap som distribuerer film kan selv markere den som egnet kun for voksne om distributøren på forhånd vet at filmen har et innhold uegnet for barn. Fra slutten av 1960-tallet og fram til midten av 1980-tallet var det flere filmer som ble distribuert som X-rated, blant annet Midnight Cowboy, A Clockwork Orange, Fritz the Cat og Siste tango i Paris.

Kun for pornografi

Ettersom betegnelsen X-rated ikke er beskyttet kan enhver sette den på sine filmer, inkludert pornografer, noe mange begynte å gjøre på 1970-tallet. Da pornografiske filmer begynte å bli populære og mer legalt tolerert plasserte pornografer X-rated på sine filmer for å framheve deres voksne vesen. En del begynte faktisk å benytte flere Xer etterhverandre, som XX, XXX, for å gi det inntrykk at deres filmer faktisk inneholdt mer grafisk seksuelt innhold enn en film med kun én enkelt X. I en del tilfeller kunne Xer bli gitt av anmeldere eller filmforskere, eksempelvis William Rotsler som skrev «XXX-graderingen betyr hardcore, XX-gradering er for simulert sex, og en X-greadering er for en forholdsvis cool film.» Ingenting mer en enkel X har noen gang blitt offisielt anerkjent av MPAA.
På grunn av den gjentatte og økende bruken av X-gradering av pornografer ble systemet med X i stor grad assosiert med pornografiske filmer og således ville en ikke-pornografisk film med en X-gradering få færre kinogjengere og færre som reklamerte for filmen. Dette førte til at et antall filmer ble utgitt uten gradering i det hele tatt, men med en advarsel om at filmen hadde et innhold for kun voksne. Som svar gikk MPAA til slutt med på i 1990 til en ny NC-17-gradering som ble opphavsrettslig beskyttet og kunne bare bli utstedt av MPAA selv.
Sericotrupes

Utseende

En middelsstor (12-23 millimeter), svart tordivel, oversiden har en litt silkeaktig glans, undersiden er skinnende grønnlig metallisk. Denne arten har ikke horn på hode eller thorax, kroppsformen er oval, dekkvingene med svært utydelige punktstriper.

Levevis

Arten ernærer seg hovedsakelig på møkk fra storfe, som den graver ned til larvene.

Utbredelse

Slekten er utbredt i det sørvestlige Europa, er også kjent fra Bulgaria.
Peniticus

Utseende

Ganske små, ovale, blanke, mørkt rødlige til svarte bladbiller. Antennene er nokså lange, hos hannene nesten så lange som kroppen. Pronotum er rundet med fin siderand, dekkvingene gorholdsvis korte, rundete og hvelvede (noe pæreformede).

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt på New Zealand.
Spilledilla – liv & lyst

Spilledilla – liv & lyst er et musikkalbum med Nystogs, utgitt i 1983.
Jonas Hector

Landslaget

Den 14. november 2014 debuterte han i en EM-kvalifiseringskamp mot Gibraltar. Han ble byttet inn for Erik Durm da det gjenstod 18 minutter. 
29. mars 2016 scoret han sitt første landslagsmål mot Italia.
Han ble tatt ut i Tysklands EM-tropp til EM i Frankrike 2016.
Han ble tatt ut i Tysklands tropp til FIFA Confederations Cup 2017 i Russland.
Han ble tatt ut i Tysklands tropp til VM i fotball 2018 i Russland.
JR Ewing

JR Ewing var et hardcore punk/screamo band fra Norge. De startet i Oslo i 1998, og splittet etter en Europa-turné etterfulgt av en mindre norgesturné i 2006. Bandet vant Alarmprisen 2003 i klassen rock for albumet Ride Paranoia.
C-4

Bruksområder

C-4 består tildels av en plastisk ingrediens, slik at det kan formes omtrent som leire og for eksempel bli presset inn i sprekker i bygninger, broer, utstyr eller maskineri. Det kan også formes rundt et objekt om ønskelig. C-4 kan brukes til å lage panserbrytende hulladninger eller kutte-ladninger på grunn av sin høye detonasjonshastighet.
Thrier

Thrier (gresk:  Θριαί, thriai, latinsk: thriae) var i gresk mytologi tre jomfruelige bevingede fjellnymfer som bodde ved Parnasset og som oppfant sannsigerkunsten med små kiselsteiner (thriai θριαί) som ble kastet ned i en urne. Dersom thriene, i form av bier, ble fóret med søt honning, talte de sannhet, ellers var deres forutsigelser usanne. 
De skal ha formidlet denne kunst videre til Apollon da de oppfostret ham. Ifølge den første homeriske hymne til Hermes gav Apollon denne sannsigerkunst og og patronatet over triene videre til Hermes. Orakelkonsten med steiner ble utøvd blant annet ved Apollon-helligdommen i Delfi. Også thriambos, en sang eller dans innen Dionysos-kulten først etymologisk tilbake til thriene.
Norske minnemynter

Norske minnemynter er minnemynter utgitt i Norge. Ifølge Norges Bank er minnemynter «mynter for å markere viktige kulturelle, historiske eller nasjonale hendelser». De deler inn minnemyntene i to deler; jubileums- og minnemynter av gull og/eller sølv, som ikke regnes som sirkulasjonsmynt, og sirkulasjonsmynt med spesialpreg. Selv om jubileums- og minnemynter ikke regnes som sirkulasjonsmynt, er de et tvunget betalingsmiddel. De to myntene skal preges med hjemmel i §§ 13 og 16 i sentralbankloven.
Ettersom minnemynt inkluderer mynter som ikke nødvendigvis er beregnet som sirkulasjonsmynt, kan et par mynter fra dansketiden inkluderes. I så fall er den første minnemynt preget av Den Kongelige Mynt en 1 speciedaler fra 1661 (uten årsbetegnelse, som ble preget til innføringen av Eneveldet under Frederik III. I 1723, i anledning 100 år siden det ble oppdaget sølv på Kongsberg, ble det preget en firemarksmynt av Frederik IV der kongen satt til hest og med en detaljrik heraldisk fremstilling på reversen.
Det ble ikke preget noen minnemynter i unionstiden mellom Norge og Sverige. Den første minnemynten til det selvstendige Norge var i anledning ettårsjubileet for unionsoppløsningen i 1906. Denne ble også preget i 1907.
Paraná (delstat)

Historie

Delstaten ble opprettet i 1853 og var tidligere et område i delstaten São Paulo. Delstaten ble skilt ut som egen enhet som en straff for at São Paulo ikke støttet opprøret i 1842. Delstaten har gjennom årene opplevd tallrik innvandring fra bl.a Italia, Polen, Tyskland, Russland og Ukraina.

Økonomi

Viktige industrivirksomheter er papir og cellulose. Blant annet har Norske Skog en papirfabrikk i delstaten. En rekke bilprodusenter har også fabrikker i Paraná. Delstaten er også en av de største produsenter av landbruksprodukter i Brasil, og produserer bl.a. mais, bomull, soya, ris, maniok og bønner.

Byer

Blant byene i delstaten er Curitiba (hovedstad), Londrina, Maringá, Ponta Grossa, Cascavel, Guarapuava, Campo Mourão, Cornélio Procópio, Araucária, São José dos Pinhais, Paranaguá, Pato Branco og Foz do Iguaçu.